AiG-konserte in Kaap uitgestel  Die Afrikaans is Groot-verhoog in Pretoria. (Foto: Henry Engelbrecht) Die Afrikaans is Groot-musiekkonserte wat volgende maand in Kaapstad sou plaasvind, is uitgestel. Kaartjiehouers is per e-pos in kennis gestel dat die konserte voorlopig uitgestel is “weens onvoorsiene logistieke uitdagings”. Johan C Venter, woordvoerder van AiG, het bevestig die konserte is uitgestel, maar het benadruk dat dit nie afgestel is nie. Die besluit is geneem omdat daar ŉ moontlikheid is dat dié konserte nie sou voldoen aan gehore se verwagtinge nie. “Die Pretoria-konserte het ŉ verwagting by konsertgangers geskep. Ons is nou op ŉ plek waar mense meer ongelukkig sou wees as die konserte sou voortgaan en dit is nie op dieselfde standaard as Pretoria nie, as dat die konserte net uitgestel word. “Dit was ŉ baie moeilike besluit vir die bestuur en dit het ons in ŉ ‘Catch 22’-situasie geplaas, maar ons het gister toe wel besluit om die konserte eerder uit te stel. “Ons het net e-posse gestuur aan die mense wat reeds kaartjies gekoop het vir die konserte in Kaapstad, maar het geen amptelike mediaverklaring uitgereik of aankondiging hieroor gedoen nie.” In die e-pos wat aan kaartjiehouers gestuur is, het AiG ook gesê die derduisende kaartjiehouers sal ten volle deur Computicket terugbetaal word. AiG het ook gesê meer inligting sal later bekend gemaak word. Die AiG-konserte in Pretoria is einde November in die Sun Arena by Time Square in Pretoria gehou. Die Kaapse konserte sou op Saterdag 21 Maart en Sondag 22 Maart by GrandWest plaasgevind het.